Устајте, браћо!
Устајте, браћо, на ноге лахке, 
јер ропству задњи дошо је час! 
Устајте, браћо, браните право, 
у љутој борби Србу је спас!

Чујете л’ звеку ханџара златног, 
са звеком како позива нас. 
Устајте, браћо, на борбу свету, 
у борби знајте Србу је спас!

Ено нас зове јатаган љути, 
он нам је осто аманет свет, 
слушајмо, браћо, аманет дједа, 
јера нас може некада клет.

Устајмо, браћо, бранимо своје, 
не дајмо да нас душманин тре! 
Нек ханџар звечи, нек пушка јечи, 
нека нам душман од страха мре!

Тешка је мука робоват, браћо, 
на лицу ропски носити срам. 
Устајмо, браћо, на борбу свету, 
Душанов треба поновит храм.

О, Србе, брате, пружи ми руку, 
признај ми, драги, да сам ти брат! 
Заједно ко два хајдемо лава 
прот’ црног врага водити рат!

Устајмо, браћо, не жа’лмо крви, 
спасимо род нам и мили дом, 
Устајмо, браћо, прот’ црног врага, 
са силом нашом и снагом свом!

Чујете л’ како дјеца нам пиште, 
како их пати невоља, глад? 
Видите л’ како народ нам плаче, 
како га тару зулум и јад?

Спасите дјецу, спасите народ, 
даће вам помоћ и драги Бог! 
Јер Аллах драги увијек чува, 
и штити роба правога свог!

Омер-бег Сулејманпашић